Duisende by hof verwag vir Zuma-verskyningVoormalige pres. Jacob Zuma (Foto: ANA) Die eThekwini-metropolisie het motoriste aangeraai om die gebied rondom Durban se hooggeregshof Vrydag te vermy aangesien Jacob Zuma, voormalige president, na verwagting in dié hof sal verskyn op aanklagte van bedrog en korrupsie wat verwant hou met die omstrede 1999-wapentransaksie. Parboo Sewpersad, ŉ senior superintendent by die metropolisie in eThekwini, het aan African News Agency gesê verskeie paaie sal vanaf 06:00 Vrydag gesluit wees. Daar word verwag dat sowat 5 000 optoggangers vanaf Dinizulupark na die hooggeregshof sal stap. Volgens hom sal die metropolisie en die polisie die aktiwiteit van ŉ gedeelde sentrum af dophou. Permitte is ook uitgereik vir 2 000 mense om Donderdag vanaf 18:00 ŉ nagwaak by te woon in Albertpark. Biskop Bheki Ngcobo van die National Interfaith Council of South Africa (NICSA) het gesê dié reuse-gebedsamekoms sal plaasvind voor die verrigtinge. Verteenwoordigers van NICSA, die kommissie vir religieuse aangeleenthede (CRA), Andile Mngxitama van Black First Land First en die omstrede “sakeforum” Delangokubona het almal die inligtingsessie bygewoon en sal na verwagting ter ondersteuning van Zuma aan die optog deelneem, saam met ondersteuners wat met busse van oor die land aangery sal word. Volgens Ngcobo het hy inligting ontvang dat daar “elemente” is wat saamtrek om Donderdag en Vrydag chaos te veroorsaak en ten doel het om Zuma-ondersteuners as “anargiste” uit te beeld. Deelnemers werk egter nou saam met wetstoepassers om te verseker dat die aktiwiteite vreedsaam verloop. “Dit is ŉ bron van kommer dat Zuma al die jare onderwerp is aan ŉ veldtog om hom te isoleer. Kan dit wees dat Zuma geteiken word omdat hy altyd aan die armes se kant is?” het hy gesê. Volgens Ngcobo is dit moontlik dat Zuma geteiken word omdat hy baklei het vir toegang tot grond en om te verseker dat Suid-Afrika in die ekonomiese blok van Brics (Brasilië, Rusland, Indië, China en Suid-Afrika) ingesluit word. Hy meen dit is glad nie verrassend dat Zuma reeds skuldig bevind is deur die “hof van openbare mening” nie. Volgens hom is die aanname van onskuld tot skuldig bewys egter ŉ wesenlike reg van elke mens. Volgens Ngcobo is die volwassenheid wat Zuma met sy bedanking getoon het ŉ bewys van sy onselfsugtigheid en liefde vir die ANC. Die wapentransaksie, wat oorspronklik bekend gestaan het as die Strategic Defence Procurement Package en die belastingbetaler sowat R30 miljard uit die sak gejaag het, was vir die aankoop van lug-, see- en grondverdedigingstelsels. Dié transaksie word wyd gekritiseer as korrup en verskeie hoës is as gevolg daarvan vervolg. Die Sereti- kommissie van ondersoek het egter in ŉ verslag van April 2016 bevind die bewyse wat voorgehou is, dui nie daarop dat onregmatige of onbehoorlike invloed ŉ rol gespeel het in die keuse van die verkose bieërs nie.